作者：陈纪
词牌/韵律：贺新郎

paragraphs: 趁拍哀弦促。
听泠泠、弦间细语，手间推覆。
莺语间关花底滑，急雨斜穿梧竹。
又涧底、松风簌簌。
铁拨鵾弦春夜永，对金钗锺乳人如玉。
敲象板，翦银烛。
六么声断凉州续。
怅梅花、岁晚天寒，佳人空谷。
有限弦声无限意，沦落天涯幽独。
顿唤起、闲愁千斛。
贺老定场无处问，到如今，只鼓昭君曲。
呼羯鼓，泻醽醁。